2001 YILDA QORAQALPOG‘ISTON RESPUBLIKASI VA XORAZM VILOYATIDA QIShLOQ XO‘JALIGI EKINLARINI JOYLAShTIRIShNI TAKOMILLAShTIRISh TO‘G‘RISIDA

Suv tanqisligi sharoitlarida Qoraqalpog‘iston Respublikasi va Xorazm viloyati yer-suv resurslaridan oqilona foydalanishni tashkil etish, g‘o‘za va boshqa qishloq xo‘jaligi ekinlarini sifatli parvarish qilishni ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasining Agrosanoat kompleksi, Qoraqalpog‘iston Respublikasi Vazirlar Kengashi, Xorazm viloyati hokimligi, O‘zbekiston Respublikasi Makroiqtisodiyot va statistika vazirligi hamda Qishloq va suv xo‘jaligi vazirligining 2001-yil hosili uchun g‘o‘za va sholi ekinlarini joylashtirishning belgilangan tartibiga suv tanqisligi munosabati bilan ilovaga muvofiq o‘zgartirishlar kiritish yuzasidan takliflariga rozilik berilsin.
 2. O‘zbekiston Respublikasi Qishloq va suv xo‘jaligi vazirligi, Makroiqtisodiyot va statistika vazirligi, Qoraqalpog‘iston Respublikasi Vazirlar Kengashi va Xorazm viloyati hokimligi:
 qishloq xo‘jaligi ekinlarini joylashtirishning yangi tartibini hisobga olgan holda, suv olish limitlariga o‘n kun muddatda o‘zgartirish kiritsinlar;
 qishloq xo‘jaligi ekinlarini tunda sug‘orishni tashkil etsinlar, sug‘orishga suvchilarni qo‘shimcha ravishda safarbar qilsinlar;
 kollektorlar va kanallarni tozalash, chuqurlashtirish ishlarini amalga oshirish, kollektorlarda tambalar qurish, shuningdek oqova suv havzalaridagi mavjud suvlardan foydalanish hisobiga suv resurslaridan oqilona foydalanish va ularning qo‘shimcha manbalarini jalb etish tadbirlarini ishlab chiqsinlar va amalga oshirsinlar. Kollektor-drenaj suvlarini chiqarib olish uchun qo‘shimcha nasos agregatlari o‘rnatilsin.
 3. Vazirlar Mahkamasining 2000-yil 23-dekabrdagi 497-son qaroriga 1-ilovaning Qoraqalpog‘iston Respublikasiga doir qismi, shuningdek Vazirlar Mahkamasining 2001-yil 22-yanvardagi 46-son qaroriga 1 va 2-ilovalarning Qoraqalpog‘iston Respublikasi va Xorazm viloyatiga doir qismi o‘z kuchini yo‘qotgan deb hisoblansin.
 4. Mazkur qarorning bajarilishini nazorat qilish O‘zbekiston Respublikasi Prezidentining Davlat maslahatchisi I.H.Jo‘rabekov hamda O‘zbekiston Respublikasi Bosh vazirining o‘rinbosari T.X. Xoltoyev zimmasiga yuklansin.